Antrojoje JTG vertinimo ataskaitoje, kurią 2018 m. parengė nacionalinių ekspertų tinklas dėl jungtinių tyrimo grupių (JTG tinklas) – įstaiga, įsteigta siekiant remti valstybes nares ir dalytis geriausia praktika ir patirtimi JTG srityje, – jau nurodyta, kad JTG galėtų veikti geriau ir sparčiau, jei joms padėtų speciali IT platforma. IT platforma leistų jų nariams saugiai palaikyti ryšius, dalytis informacija ir įrodymais. Skaitmeninės baudžiamosios teisenos tyrime patvirtinti šios ataskaitos rezultatai ir rekomenduota sukurti JTG skirtą IT platformą, kuri užtikrintų, kad JTG veiktų efektyviau ir saugiau.

Saugumo požiūriu, nors platforma veiks internete ir bus siūlomos lanksčios priemonės ja naudotis, daugiausia dėmesio bus skiriama pritaikytajam konfidencialumo užtikrinimui. Tai bus pasiekta naudojant griežtus ištisinio šifravimo algoritmus, kad būtų šifruojami perduodami arba (fizinėje saugykloje) saugomi duomenys. Ši ypatybė yra labai svarbi siekiant įgyti JTG specialistų, tvarkančių neskelbtinus duomenis, pasitikėjimą ir ji turi būti užtikrinta dėl bet kokios nekontroliuojamo atskleidimo rizikos. Be to, bus įdiegti atitinkami kelių etapų tapatybės nustatymo ir atpažinimo mechanizmai, kuriais užtikrinama, kad platforma galėtų naudotis tik įgaliotieji JTG nariai ir dalyviai.

Platforma būtų savanoriško pobūdžio, todėl su JTG susijusios institucijos turėtų visišką veiksmų laisvę sprendžiant, ar jos nori naudotis platforma konkrečios JTG atveju. Be to, JTG nariai ir dalyviai, naudodamiesi platforma, galėtų laisvai naudotis kitomis priemonėmis, pavyzdžiui, jei nuspręstų perduoti įrodymus asmeniškai darbo susitikime arba naudodamiesi Europolo valdoma Saugaus keitimosi informacija tinklo programa (SIENA).

Platformos kūrimas, vystymas, techninis valdymas ir priežiūra būtų patikėti Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūrai (eu-LISA) – Sąjungos agentūrai, atsakingai už didelės apimties IT sistemas laisvės, saugumo ir teisingumo erdvėje.

Be to, JTG erdvės administratorius (-iai) galimybę susipažinti su tam tikra informacija ir įrodymais galės suteikti tik tiems, kurie su tuo susiję, įskaitant išsamios prieigos teises kiekvienu konkrečiu atveju. Šis apribojimas būtų taikomas visiems JTG bendradarbiavimo platformos naudotojams, nesvarbu, ar tai būtų valstybės narės, trečiosios šalys, kompetentingos Sąjungos įstaigos, organai ir agentūros, ar JTG sekretoriatas.

Visoms šiame dokumente nurodytoms problemoms veiksmingai spręsti reikia ES lygmens paramos. Spręsti problemas atskirai, pavyzdžiui, sukuriant atskiras priemones ryšio, keitimosi duomenimis mechanizmo trūkumo ir panašiems klausimams spręsti, būtų gerokai brangiau ir dėl to JTG susidurtų su administracine našta. Sąjungos masto IT platforma yra vienintelis būdas suteikti JTG bendrą šiuolaikišką techninį sprendimą, kuris leistų joms efektyviau vykdyti tarpvalstybinius tyrimus.

Sukurti bendros Sąjungos masto IT platformos, kuria būtų remiamos JTG ir kuri leistų valstybėms narėms naudotis technologiniu sprendimu, nepriklausančiu nuo nacionalinės IT infrastruktūros, negalima nei vienašališkai valstybėje narėje, nei dvišaliu valstybių narių lygmeniu. Tai užduotis, kurią dėl jos pobūdžio įmanoma atlikti tik ES lygmeniu. Todėl Sąjunga taip pat turi nustatyti teisiškai privalomą priemonę tokiai sistemai sukurti ir nustatyti sąlygas, kuriomis ši sistema veiks.

Vadovaujantis ES sutarties 5 straipsnio 3 dalyje nustatytu subsidiarumo principu, veiksmų ES lygmeniu reikėtų imtis tik tuomet, kai numatytų tikslų valstybės narės vienos negali deramai pasiekti ir todėl dėl pasiūlytų veiksmų masto ar poveikio jų geriau siekti ES lygmeniu. Be to, konkrečios priemonės pobūdis ir intensyvumas turi atitikti nustatytą problemą.

Visų pirma, visos suinteresuotosios šalys palankiai įvertino iniciatyvą ir pateikė teigiamą nuomonę apie platformos sukūrimą kaip labai reikalingą žingsnį siekiant JTG bendradarbiavimo skaitmeninimo.

Kalbant apie kompleksinius klausimus, dauguma suinteresuotųjų šalių daugiausia dėmesio skyrė šiems aspektams:

·platformos paprastumas, kad ja galėtų naudotis visi atitinkami specialistai – pernelyg sudėtinga priemonė su sudėtinga darbo eiga gali sukelti problemų naudotojams ir būti pagrindinė priežastis, kodėl ja nesinaudojama;

·poveikio esminiams ar teisiniams tyrėjų darbo reikalavimams prevencija, kad platforma nekeltų pavojaus tinkamai JTG veiklai;

·platformos saugumas – apsaugos lygis yra labai svarbus, todėl specialistai gali būti tikri, kad jų nacionalinių tyrimų rezultatai, kuriais dalijamasi per platformą, nebus nekontroliuojamai atskleidžiami.

Taip pat vyko diskusijos dėl subjekto, atsakingo už būsimą platformos plėtrą ir valdymą. Buvo apsvarstyti šie scenarijai:

·platformos sukūrimas Komisijoje ir galimybė valstybėms narėms prireikus ją įdiegti savo infrastruktūroje;

·platformos sukūrimas ir jos įsteigimas Komisijoje;

·platformos sukūrimas ir jos įsteigimas vienoje iš TVR agentūrų, tiesiogiai dalyvaujančių remiant valstybių narių valdžios institucijas kovojant su nusikalstamumu (pavyzdžiui, Eurojuste);

·platformos sukūrimas ir jos įsteigimas eu-LISA.

Visos suinteresuotosios šalys, su kuriomis konsultuotasi, įskaitant Eurojustą ir Europolą, pritarė galimybei platformos kūrimą ir priežiūrą patikėti eu-LISA. Visos jos pripažino eu-LISA praktines žinias šioje srityje ir patirtį, susijusią su moderniausius saugumo standartus atitinkančiomis didelės apimties IT sistemomis. Be to, šia galimybe atsižvelgiama į tai, kad JTG gali būti valdomos be Eurojusto ar Europolo finansinės paramos ar operatyvinio dalyvavimo.

Be abejonės, dvi pagrindinės platformos funkcijos, dėl kurių buvo diskutuojama tikslinėse konsultacijose, buvo galima platformos aprėptis kalbant apie JTG sudarymo procesą ir centralizuotą saugojimą.

JTG sudarymo administracinis procesas

Ši diskusija pradėta parengus galutinę Skaitmeninės baudžiamosios teisenos tyrimo ataskaitą, kurioje rekomenduojama, kad JTG bendradarbiavimo platforma apimtų ir parengiamąjį JTG veiklos etapą, t. y. JTG sudarymo administracinį procesą. Yra daug tokio sprendimo privalumų, įskaitant:

·galimybę saugiai ir efektyviai keistis dokumentais tarpvalstybiniu mastu, kad būtų pasirašytas susitarimas dėl JTG;

·kompiuterizuoto vertimo funkciją;

·procedūrų, kurių reikia laikytis per JTG sudarymo procesą, aprašą;

·įvairių elektroninių parašų palaikymą.

Tačiau per konsultacijas su suinteresuotosiomis šalimis nustatyta, kad daugumoje valstybių narių JTG sudarymo procese dalyvauja visai kiti subjektai nei jau sudarytų JTG nariai. Be to, sprendimą prisijungti prie JTG labai dažnai priima subjektas, kuris nebūtinai pats bus JTG narys, pavyzdžiui, generalinis prokuroras ar net teisingumo ministras. Todėl norint į platformą įtraukti JTG sudarymo administracinį procesą reikėtų visiškai atsisakyti pirmiau aprašyto izoliuotų JTG erdvių modelio ir atskiros prieigos teisių valdymo darbo eigos. Toks scenarijus labai apsunkintų numatomą lengvai naudojamos platformos koncepciją ir pareikalautų įgyvendinti gana nesuprantamą ir daug laiko reikalaujančią administracinio darbo eigą.